



PETER LILJEDAHL OG MAEGAN GIROUX

MATEMATIKKOPPGAVER FOR TENKENDE KLASSEROM

1.–6. TRINN

Forord av Kjersti Wæge

Illustrasjoner av Laura Wheeler

Oversatt av Ane Sjøbu


[image: ]




Til

Alle lærere som våget endring.







Forord

Gjennom eksempler fra klasserommet løfter Peter Liljedahl og Maegan Giroux frem betydningen av oppgavene i et tenkende klasserom, og hvordan læreren bruker dem. Forfatterne presenterer mange nye oppgaver, og de beskriver i detalj hvordan riktig bruk av oppgavene kan få elevene til å tenke selv, resonnere og argumentere for sine påstander. Noen av oppgavene er rettet mot læreplanen.

Liljedahl og Giroux går nærmere inn på flere av de 14 praksisene som kan hjele deg med å bygge et tenkende klasserom, og de diskuterer i detalj hvordan du kan bruke praksisene i arbeidet med ulike oppgaver. De svarer også på mange av de typiske spørsmålene lærere har omkring oppgaver og det å bygge tenkende klasserom.

På Matematikksenteret har vi arbeidet med tenkende klasserom i mange år, og vi ser hvor viktig oppsummering av oppgaven i slutten av økta er for at elevene skal utvikle forståelse og reflektere over egen læring. Liljedahl og Giroux presenterer ulike typer oppsummeringer i et tenkende klasserom og bruker eksempler fra klasserommet for å illustrere hvordan du kan gjennomføre slike oppsummeringer.

Jeg håper denne boken vil hjelpe deg videre i arbeidet med å bygge et tenkende klasserom og fortsette å utvikle din egen undervisningspraksis.

Trondheim, november 2024

Kjersti Wæge








Innledning

Ettersom du har plukket med deg denne boka, kjenner du nok til den pedagogiske tilnærmingen med tenkende klasserom fra før av. Antakelig vet du også at den er et resultat av mer enn 15 års forskning på klasseromsundervisning og hva det er som støtter opp om eller hindrer elevenes tenkning. Den opprinnelige forskningen – som ble gjennomført i forbindelse med klasseromsundervisning i matematikk – var en reaksjon på det etablerte faktum at elever flest bruker mesteparten av undervisningstiden i matematikk på ikke å tenke. Og det er et problem. Tenkning er en forutsetning for læring, og hvis elevene ikke tenker, lærer de heller ikke. Noe har gått i stykker, og mange som jobber med matematikkundervisning, har prøvd å reparere det i over et halvt århundre. Siden USAs nasjonale råd for matematikklærere (National Council of Teachers of Mathematics) innførte sine prinsipper og standarder (2000), har matematikklærere og skoleledere, organisasjoner, skolekretser, avdelinger og undervisningsdepartementer verden over forsøkt å endre dette faktumet. Men endringen har stort sett vært forsøkt gjennomført uten å endre på selve klasserommet. De siste 50 årenes læreplanreformer har vært preget av undervisning ved problemløsing, problembasert læring, prosjektbasert læring og utforskende tilnærminger kombinert med nye vurderingsformer, nye kompetanser, matematiske prosesser og arbeid med matematisk tenkesett. Men elevene sitter fortsatt der på stolene sine, og lærerne står fortsatt oppreist. Elevene skriver fortsatt på papir, og lærerne skriver fortsatt på tavla. Og selv om undervisningen er aldri så samarbeidsbasert, betraktes læring i all hovedsak som noe man gjør alene.

Arbeidet med tenkende klasserom forandret alt. Først tok man for seg de grunnleggende rutinene som alle lærere har:


	hva slags oppgaver vi bruker


	hvordan vi setter sammen samarbeidsgrupper


	hvor elevene jobber


	hvordan vi innreder klasserommet


	hvordan vi svarer på spørsmål


	når, hvor og hvordan vi gir oppgaver


	hvordan lekser fungerer


	hvordan vi gjør elevene selvstendige


	hvordan vi bruker tips og fordypningsoppgaver


	hvordan vi forankrer undervisningstimen


	hvordan elevene tar notater


	hva vi velger å evaluere


	hvordan vi bruker formativ vurdering


	hvordan vi setter karakterer




Disse rutinene utgjør 90 prosent av det alle lærere gjør (Kaplinski, 2022). Mitt (Peters) spørsmål var da: Kan disse rutinene, hver for seg og samlet, utføres på en annen måte for å få elevene til å tenke mest mulig? Med det startet en reise som så langt har pågått i over 15 år – en reise hvor målet har vært å gjennomføre hver eneste av disse grunnleggende rutinene på en så optimal måte at elevene tenker mest mulig.

Forskningen tilsa gjennomgripende endringer. Fra å være et sted der elevene satt hver for seg og skrev i kladdebøkene sine, ble klasserommet nå fylt av tilfeldig sammensatte grupper på tre elever som sto oppreist og jobbet på vertikale tusjtavler. Fra å være et sted der vi som lærere lærte elevene hvordan de skulle gjøre ting som å legge sammen tosifrede tall, multiplisere brøk og håndtere desimaltall, ble klasserommet nå et sted der elevene skulle finne ut av disse tingene selv, sammen med den tilfeldig sammensatte gruppa sin og andre grupper i rommet. Fra å være et sted der elevene ble forklart meningen, ble klasserommet nå et sted der de selv dannet seg en mening. Og fra å være et sted der bare 20 prosent av elevene tenkte 20 prosent av tiden, ble klasserommet et sted der minst 90 prosent av elevene tenkte 100 prosent av tiden. Og der de 10 prosentene som ikke tenkte 100 prosent av tiden, tenkte mer enn 50 prosent av tiden.

Det tilnærmingen med tenkende klasserom gjorde som mange andre ikke hadde gjort, var å gå nærmere inn på hvordan omgivelsene påvirker elevenes atferd. Da vi tok for oss grunnleggende institusjonelle strukturer, oppdaget vi alt ved klasseromsundervisningen som ikke var forandret på over hundre år, og som hadde gått ut på dato og ikke lenger fungerte. Å ha elevene sittende ved en pult fungerte bra i den postindustrielle undervisningsmodellen, der målet med skole og utdanning var konformitet og disiplin, og der skolen var et redskap for å framstille fabrikkarbeidere. Men hvis målet er å tenke, må vi gjøre det på en annen måte. Det arbeidet med tenkende klasserom viste oss, var at hvis vi skal nå målene vi har satt oss for det tjueførste århundret, må vi legge bak oss klasserommene fra det nittende – vi trenger nye undervisningsformer. Forskningen på hvordan man bygger tenkende klasserom, viste oss at hvis vi skal få elevene til å tenke, må vi gjøre følgende:


	bruke tenkeoppgaver


	sette sammen synlig tilfeldige grupper ofte


	bruke vertikale, slettbare tavler


	innrede klasserommet slik at det ikke vender forover


	bare svare på fortsett-å-tenke-spørsmål


	gi oppgaver tidlig, muntlig og stående oppreist


	gi sjekk-forståelsen-oppgaver


	være bevisst mindre hjelpsomme


	skape og opprettholde flyt


	forankre fra bunnen av


	bruke meningsfulle notater


	evaluere det du mener er verdifullt,


	formidle til elevene hvor de er, og hvor de er på vei


	rapportere basert på data (ikke poeng)




Alle disse empirisk utledede praksisene viser hvordan vi kan utføre grunnleggende rutiner i klasserommet på en slik måte at elevene tenker mest mulig. Forskningen på tenkende klasserom startet i 2003. Innen 2014 hadde det materialisert seg noen optimale tenkepraksiser på grunnlag av dataene, og de var alle både innlysende og overraskende, frigjørende og skremmende, enkle og kompliserte. Og dette mønsteret gjentok seg. Hver eneste tenkepraksis vi avledet av de innsamlede tallene, var latterlig innlysende (hvis vi vil at elevene skal tenke, må vi gi dem noe å tenke på) og komplisert (hva er en god tenkeoppgave, og hvordan finner og/eller lager vi den) – altfor komplisert til å kunne favnes i listen ovenfor eller et foredrag eller en artikkel. Ikke at vi ikke prøvde. Jeg holdt foredrag og skrev artikler – men evnet ikke å sammenfatte kompleksiteten i alle disse praksisene fullt ut. Den eneste muligheten for å sette seg ordentlig inn i alle nyansene for lærerne var gjennom seminarer og kurs – og geografiske avstander og tidsklemma stakk kjepper i hjulene for slike tilbud.

I oktober 2020 kom boka Building Thinking Classrooms in Mathematics: 14 Teaching Practices for Enhancing Learning (Liljedahl, 2021). I 2023 kom en oversatt utgave av boka, Å bygge tenkende klasserom i matematikk: 14 praksiser for bedre læring (Liljedahl, 2023). For første gang ble forskningen som det hadde tatt over 15 år å samle inn, analysere og forstå, presentert i en form som gjorde det mulig for lærere å sette seg inn i den uten å måtte delta på et seminar eller kurs. Og den muligheten grep de. Siden boka kom, har teoriene om tenkende klasserom levd sitt eget liv. Lærere har begynt å bygge sine egne tenkende klasserom, og elever får oppleve at matematikk er noe man skal bruke tankene på – i grupper og på egen hånd. Elevene står oftere enn de sitter, skriver på tavler i stedet for papir, jobber i grupper heller enn hver for seg, og til og med i grupper av grupper heller enn grupper som jobber helt for seg selv.

Figur i.1 Elever på første trinn samarbeider på tavler i grupper på to. Foto: Erin Null

Figur i.2 Elever på sjette trinn samarbeider på tavler i grupper på tre. Foto: Erin Null


Flere klasserom er innredet slik at det ikke vender forover, oppgaver gis muntlig til grupper av elever stående hulter til bulter rundt læreren, og tips og fordypningsoppgaver sørger for god arbeidsflyt. Og veldig mye mer. Boka – og bokklubbene, Facebook-gruppene og de profesjonelle læringsfellesskapene som oppsto rundt tilnærmingen tenkende klasserom – gjorde det mulig for lærere verden over å bygge sine egne tenkende klasserom uten å måtte delta på kursene mine. Det betyr ikke at det ikke lenger var bruk for meg. Det haglet inn med invitasjoner til å gjeste lesesirkler, lede seminarer og holde foredrag. Lærere hadde spørsmål og tok for gitt at jeg hadde alle svar.

Samtidig opplevde lærere over hele verden systematisk støtte i sitt arbeid for tenkende klasserom fra sin skole, lokaladministrasjon og skolekrets. Noen lærere tok selv initiativ og satte i gang dette arbeidet med utgangspunkt i boka samt podkaster, intervjuer og presentasjoner som jeg hadde åpent lagt ut i årenes løp. Andre ba meg holde kurs for lærerne sine – det gjorde jeg blant annet i noen skolekretser i og rundt Regina, en by i Canada som jeg fra høsten 2021 samarbeidet med om å tilby løpende kurs til lærergrupperinger som ønsket å innarbeide praksiser for å bygge tenkende klasserom. Det var her jeg møtte Maegan Giroux.

Maegan var veileder i matematikkundervisning ved den katolske skolen i Regina og la ned en stor innsats for å hjelpe grunnskolelærere med å innarbeide tilnærmingen med tenkende klasserom på arbeidsplassen sin. I tre år jobbet Maegan parallelt med lærerne mens de innarbeidet de 14 praksisene i tenkende klasserom. Hun holdt utallige undervisningstimer og utallige seminarer, alene og sammen med andre.

I all den kontakten vi hadde med andre mennesker i dette arbeidet – hvorav det meste for min del foregikk globalt, for Maegan mer lokalt – var et av de vanligste spørsmålene dette: «Hvor får vi tak i flere oppgaver?» Det var noen oppgaver i boka Å bygge tenkende klasserom i matematikk, og den henviste også til andre steder hvor man kunne hente flere oppgaver til undervisningen. Maegan hadde sammen med Kyle Webb samlet vel 800 oppgaver til på nettsiden tasks.kylewebb.ca. Men lærerne ville ha flere. Så langt hadde vårt svar på dette vært: «Det trenger du ikke.» Vi drukner i oppgaver. Lærebøkene er fulle av dem, det legges ut oppgaver i fleng på X og Facebook, og hvis du søker på Google etter «problem of the day» (dagens oppgave), får du sju trillioner treff. Vi trenger ikke flere oppgaver. Men etterspørselen ga seg ikke.

Etter en stund innså vi at etterspørselen etter flere oppgaver ikke måtte tolkes bokstavelig – det handlet egentlig om noe annet. Lærerne spurte ikke om hvor de kunne hente flere oppgaver. De spurte om:


	hvor de kunne finne flere gode oppgaver – oppgaver som var prøvd ut i klasserom, på ekte elever, og som hadde vist seg å fungere,


	hvor de kunne finne oppgaver som kunne hjelpe dem med å bygge sitt eget tenkende klasserom,


	hvor de kunne finne oppgaver rettet mot konkrete kompetansemål eller krav, og


	hvor de kunne lære hvordan de skulle innarbeide konkrete oppgaver slik at de fungerte som de skulle.




Og det er det denne boka handler om: oppgaver. Massevis av oppgaver – oppgaver som er prøvd ut i forskjellige klasserom med ekte elever, og som har vist seg å skape engasjement, endre måten elevene tenker og lærer på, og legge til rette for læring i tråd med konkrete kompetansemål og krav i læreplanen. Massevis av oppgaver – men ikke så mange at det er vanskelig å velge hvilke du skal bruke.

Men så er det det, da: Oppgaver kan ikke i seg selv sikre at disse målene nås. De er avhengige av at pedagogikken gir dem liv. Så selv om denne boka tilsynelatende dreier seg om oppgaver, handler den egentlig om hvordan disse oppgavene skal brukes for å oppnå de pedagogiske målene i et tenkende klasserom og kompetansemålene i læreplanen du er underlagt. Dermed dykker denne boka også ned i flere av praksisene i tenkende klasserom og diskuterer hvordan de kan brukes til å puste liv i oppgavene i denne boka. Samtidig blir disse oppgavene også en ramme vi kan bruke til å sette oss mer inn i og øke vår kompetanse innen disse praksisene i tenkende klasserom.


Hvem er boka ment for?

Denne boka er skrevet for fem forskjellige, men relaterte grupper lesere. For det første henvender den seg til lærere som har lest Å bygge tenkende klasserom i matematikk: 14 praksiser for bedre læring, som har brukt makro- og mikrotiltakene som er beskrevet i bokas kapitler til å bygge sitt eget tenkende klasserom, og som nå ser etter flere oppgaver å fylle det tenkende klasserommet sitt med. For det andre henvender den seg til lærere som har lest den første boka og foreløpig ikke kommet i gang med å innarbeide disse praksisene i klasserommet, men som ser etter flere oppgaver fordi de har tenkt å gjøre det.

Hvis du har lest grunnboka om tenkende klasserom, vet du at den inneholder veldig gode oppgaver for å bygge og opprettholde et tenkende klasserom. Og hvis du har fulgt tilhengere av tenkende klasserom i sosiale medier, vet du kanskje også at selv om grunnboka inneholder gode oppgaver, er disse nå «i omløp», og mange elever har allerede sett dem. Dette var lite sannsynlig da grunnboka om tenkende klasserom kom ut første gang i 2020, men ettersom ideene om tenkende klasserom har blitt stadig mer utbredt, er det mer sannsynlig at elevene dine allerede har vært i et tenkende klasserom i en eller annen form, og det er mer sannsynlig at de har vært eksponert for oppgavene i grunnboka om tenkende klasserom før. Eller kanskje hadde du dem selv som lærer i fjor, kanskje har du fulgt klassen fra første til andre trinn eller gått fra å undervise en fådelt klasse med elever fra tredje og fjerde trinn til en fådelt klasse med elever fra femte og sjette trinn. Uansett har oppgaver som Svarene er (grunnboka, s. 175) og Bonden Jon (grunnboka, s. 191) blitt veldig populære blant lærere i barneskolen, og de brukes verden over – tenkende klasserom eller ei. Du trenger flere gode oppgaver for å bygge og opprettholde ditt tenkende klasserom. Hvis det er dette du er ute etter, er denne boka noe for deg.

Den tredje lesergruppa er som de to første lærere som har lest grunnboka og brukt makro- og mikrotiltakene som beskrives i kapitlene der, til å bygge sitt eget tenkende klasserom. Men i motsetning til de to første gruppene er de ikke ute etter flere oppgaver – selv om det også er flott – men flere ideer til hvordan de kan innarbeide praksisene for å bygge opp tenkende klasserom, blant annet hvordan de skal innarbeide læreplanbaserte oppgaver, flere eksempler på å skjære i tynne skiver, flere eksempler på forankring, flere ideer til sjekk-forståelsen-spørsmål og mer inngående informasjon om innarbeiding av meningsfulle notater.

Selv om boka opprinnelig kom ut på engelsk i 2020, ble ideene den presenterer, nærmest låst i 2019. Det er fem år siden. Siden da har vi forsket videre på tenkende klasserom. Vi har jobbet i klasserom med ekte lærere og ekte elever. Og det har blitt utarbeidet nye praksiser. Disse praksisene har stort sett form av mikrotiltak – viktige mikrotiltak som viser seg å gjøre makrotiltakene enklere å innarbeide, og mer virksomme for å få elevene til å tenke. Noen av disse nye praksisene er tatt med i denne boka. Hvis det er dette du er ute etter, så er denne boka også noe for deg.

Den fjerde gruppa med lesere er lærere som vet lite eller ingenting om tenkende klasserom, som ikke har lest grunnboka, men som har jobbet med å skape et elevsentrert, problembasert klasserom og trenger gode oppgaver. Hvis det er dette du leter etter, så er denne boka også noe for deg. Men du vil finne mer enn du leter etter, fordi alle oppgavene i boka er pakket inn i det tenkende klasserommets praksiser, som kan være nyttige for deg i arbeidet med å nå målene du har satt deg, og kanskje kan de også vekke din nysgjerrighet for tilnærmingen med å bygge tenkende klasserom.

Endelig henvender denne boka seg også til «dritten i midten» (Vardabasso, 2023) i skole- og utdanningsfeltet – rådgivere, veiledere, koordinatorer, assistenter, osv. Den henvender seg til dem som ikke selv er lærere, men som samarbeider med lærere, og derfor trenger oppgaver for å kunne introdusere og presentere et best mulig og mest mulig autentisk bilde av tenkende klasserom.



Bokas oppbygning

Boka er delt inn i fire deler for dekke disse fem lesergruppene:


	Del 1: Praksiser i tenkende klasserom: Repetisjon og nytt stoff


	Del 2: Ikke-læreplanbaserte oppgaver


	Del 3: Læreplanbaserte oppgaver


	Del 4: Fra teori til praksis





Del 1: Praksiser i tenkende klasserom: Repetisjon og nytt stoff

Denne delen av boka repeterer raskt de åtte praksisene i tenkende klasserom som er mest relevante for bruken av oppgaver:


	Hva slags oppgaver man skal bruke (kapittel 1 i grunnboka)


	Hvordan, når og hvor man skal gi oppgaver (kapittel 6 i grunnboka)


	Hvordan utvikle og utnytte elevenes selvstendighet (kapittel 8 i grunnboka)


	Hvordan bruke tips og fordypningsoppgaver til å opprettholde flyt (kapittel 9 i grunnboka)


	Hvordan forankre oppgaven(e) (kapittel 10 i grunnboka)


	Hvordan sikre at elevene tar meningsfulle notater (kapittel 11 i grunnboka)


	Hvordan få elevene til å gjøre sjekk-forståelsen-oppgaver (kapittel 7 i grunnboka)


	Hvordan bruke oppgaver som ramme for å øke elevenes kompetanser (kapittel 12 i grunnboka)




Alle disse praksisene behandles i et eget kapittel som avrundes med svar på noen vanlige spørsmål (forkortet OSS for «ofte stilte spørsmål»). Bokas del 1 avrundes med et kapittel om hvordan du kan bruke disse praksisene i en undervisningstime: Hvordan er en undervisningstime i et tenkende klasserom? (kapittel 15 i grunnboka)

Denne delen av boka rommer både mer og mindre enn sine motsvarende kapitler i grunnboka. Den rommer mer fordi den byr på nye forskningsresultater som nyanserer og tilfører ny innsikt i noen av praksisene. Den rommer mindre fordi den til tross for ny innsikt fortsatt bare er en repetisjon. For å forstå praksisene fullt ut må du ha lest, eller sørge for å lese, de motsvarende kapitlene i grunnboka om tenkende klasserom. Uansett legger del 1 til rette for at du skal få mest mulig ut av oppgavene i del 2 og 3 av boka.



Del 2: Ikke-læreplanbaserte tenkeoppgaver

I denne delen har vi samlet 20 oppgaver som ikke er knyttet til kompetansemålene i læreplanen, og som rommer mye mer enn bare oppgaven i seg selv. Oppgavene starter med en beskrivelse av oppgaven i sin aller enkleste form, etterfulgt av fem konkrete indikatorer slik at du raskt kan velge ut de oppgavene som passer deg og dine elever akkurat her og nå på reisen mot et tenkende klasserom:


	Trinn: Hvilke(t) trinn egner oppgaven seg for?


	Potensielt faglig innhold: Hvilke matematiske tema kan elevene møte på mens de jobber med denne oppgaven?


	Utholdenhetsskala: Hvor utholdende må elevene være for å kunne løse denne oppgaven på ulike aktuelle trinn?


	Makrotiltak: Hvilke av de 14 praksisene i tenkende klasserom støtter denne oppgaven særlig opp om?


	Kompetanser: Hvilke av elevenes kompetanser kan introduseres og/eller styrkes med denne oppgaven?

Etter disse indikatorene kommer selve oppgaven, presentert i et bredt format som gjør det enklere å introdusere, legge til rette for og forankre den.

Dette omfatter:


	Introduksjon: detaljert beskrivelse av hvordan du introduserer oppgaven muntlig for elevene


	Tilgang: innspill til hvordan du kan gi elever på forskjellig trinn og ferdighetsnivå tilgang til oppgaven


	Fordypning: detaljert beskrivelse av hva gruppa kan jobbe videre med når de har løst den opprinnelige og påfølgende oppgaver


	Forfatternes løsning(er): drøfting av sentrale ideer i løsningen av oppgaven


	Elevløsninger: mulige løsninger fra elevene


	Forslag til tips: tips som kan brukes til å hjelpe elevene videre fra én løsning til den neste


	Forankring: drøfting av hva som er vesentlig å trekke ut av løsningene ved forankring, og dessuten (ut fra rekkefølgen på elevenes løsninger) hvilken rekkefølge oppgaven kan forankres i, med vekt på viktige elementer i løsningen


	Sjekk-forståelsen-oppgaver: nye typer sjekk-forståelsen-spørsmål (drøftes i bokas del 1) som kan brukes til å hjelpe elevene med å vurdere og forankre sin egen forståelse av oppgaven


	Forfatternes notater: nyttige kommentarer, forslag, tips og triks når det gjelder å introdusere, gi tilgang til og forankre oppgaven, ut fra bred erfaring med bruk av oppgaven blant elever


	Notater til mitt framtidige glemsomme jeg: sted hvor du kan notere ned dine egne kommentarer, forslag, tips og triks når det gjelder å introdusere, gi tilgang til og forankre oppgaven, ut fra din egen erfaring med bruk av oppgaven med elever




Til sammen får du all informasjon du trenger om oppgavene, uansett hva som er grunnen til at akkurat du leser denne boka. Hvis du bare trenger gode oppgaver, flere oppgaver til ditt tenkende klasserom eller vil skjerpe eller styrke din egen undervisningspraksis i tenkende klasserom, finner du alt du trenger i den detaljerte presentasjonen av oppgavene. Og hvis du trenger flere oppgaver, kan du gå til del 4 i boka, hvor du finner ei liste med ressurser med flere oppgaver og får tilgang til en oppgavemal som du kan utforske og bruke til å lage dine egne indikatorer.



Del 3: Læreplanbaserte tenkeoppgaver

I del 3 deler vi en samling med 30 oppgaver som er knyttet til kompetansemålene i læreplanen. Alle tar utgangspunkt i en overordnet oppgave, som så bygges videre ut i ei oppgaverekke som blir gradvis vanskeligere i takt med elevenes økende ferdigheter (det vi kaller å skjære i tynne skiver). I motsetning til ikke-læreplanbaserte oppgaver antar vi at du har de fleste av det tenkende klasserommets praksiser solid innarbeidet i dine normer og rutiner før du går i gang med disse læreplanbaserte oppgavene. Derfor handler de læreplanbaserte oppgavene mindre om hvordan vi underviser (praksiser i tenkende klasserom), og mer om hva vi underviser (faglig innhold og kompetanser). Det vil ikke si at du ikke lenger skal jobbe med det tenkende klasserommets praksiser. Det tar månedsvis før både du og elevene dine mestrer og trives med dem. Men i akkurat denne delen av boka konsentrerer vi oss mer om det faglige innholdet.

For å gjøre det lettere å finne ut om det faglige innholdet i en oppgave passer deg og elevene dine, innleder vi dermed hver oppgave med en kort beskrivelse av hva oppgaverekka går ut på. Deretter følger fire vesentlige indikatorer for å gjøre det lettere å finne ut hvor i læreplanen oppgaverekka hører hjemme, og hvor langt dere har kommet i retning av et tenkende klasserom:


	Faglig innhold: hvilke matematiske tema oppgaven dekker


	Kompetanser: hvilke kompetanser som kan introduseres og/eller styrkes hos elevene med denne oppgaverekka


	Sett før: liste med tema som elevene har sett før de gjør denne oppgaven


	Før du introduserer: ting du bør være klar over før du introduserer oppgaven

Etter disse indikatorene presenteres selve oppgaverekka i et format som gjør det enklere å introdusere, gi tilgang til og forankre den. Dette omfatter:


	Introduksjon: detaljert beskrivelse av hvordan du introduserer oppgaven muntlig for elevene


	Oppgaverekke: liste med tre typer gradvis mer utfordrende oppgaver (skåret i tynne skiver) som elevene kan gjennomgå i løpet av en undervisningstime eller et faglig opplegg


	Tips: for å hjelpe elevenes tanker videre i overgangen fra én type oppgave til en annen


	Forankringsoppgaver: tre oppgaver som kan brukes til å tilrettelegge for en ny type forankring av akkurat denne typen læreplanbaserte oppgaver skåret i tynne skiver (drøftes i kapittel 5)


	Elevenes notater til sitt framtidige glemsomme jeg: en ny mal (som drøftes i kapittel 6) som elevene kan bruke til å lage meningsfulle notater for å organisere tankene sine rundt en aktivitet og loggføre dem


	Sjekk-forståelsen-oppgaver: avrundes med relaterte sjekk-forståelsen-spørsmål i nytt format (som drøftes i kapittel 7) som kan brukes til å hjelpe elevene med å vurdere og forankre sin egen forståelse av oppgaven


	Forfatternes notater: nyttige kommentarer, forslag, tips og triks når det gjelder å introdusere, gi tilgang til og forankre oppgaven, ut fra bred erfaring med bruk av oppgaven blant elever


	Notater til mitt framtidige glemsomme jeg: et sted hvor du kan notere ned dine egne kommentarer, forslag, tips og triks når det gjelder å introdusere, gi tilgang til og forankre oppgaven, ut fra din egen erfaring med bruk av oppgaven med elever




Alle de læreplanbaserte oppgavene kan brukes til å jobbe med konkrete tema med elevene på tvers av mange trinn og kompetansemål i læreplanen, men listen er ikke utfyllende. Med det mener vi at ingen trinn eller kompetansemål er helt og fullt dekket med disse 30 eksemplene. Det betyr at du må komme i gang med å lage dine egne rekker med oppgaver (skåret i tynne skiver) – enten fra bunnen av eller med utgangspunkt i eksisterende ressurser – som du kan bruke når du underviser elevene i ulike tema. Dette får du hjelp til i del 4 av boka.



Del 4: Fra teori til praksis

I del 4 får du hjelp til å ta steget videre med utgangspunkt i boka, og tips om andre steder hvor du kan finne gode oppgaver – både læreplanbaserte og ikke-læreplanbaserte. Ikke minst lærer du i del 4 hvordan du lager dine egne rekker med læreplanbaserte oppgaver skåret i tynne skiver. Denne delen av boka er delt inn i fem avsnitt:


	Hvordan finne flere oppgaver


	Hvordan skjære i tynne skiver fra bunnen av


	Hvordan skjære eksisterende læreplanbaserte ressurser i tynne skiver


	Hvordan skjære problemløsingsoppgaver i tynne skiver


	Hvordan skjære tykke skiver




Alle disse avsnittene handler om å finne og/eller lage oppgaver til det tenkende klasserommet – både basert på læreplanen og ikke. Hvert tema avrundes med å gi deg tilgang til oppgavemaler hvor du med utgangspunkt i ditt eget arbeid kan bygge opp et levende arkiv med oppgaver for ditt/dine – og andres – tenkende klasserom.




Hvordan lese denne boka

Hvem du er, har mye å si for hvordan du bør lese denne boka. Vi oppfordrer likevel alle til å lese del 1. Uansett om tenkende klasserom er nytt for deg, eller du kjenner stoffet godt, inneholder del 1 en del nytt stoff som du må sette deg inn i for å få noe ut av del 2 og 3.

Hvis du skal etablere et tenkende klasserom for første gang, går du videre til del 2, som inneholder alle de ikke-læreplanbaserte oppgavene du trenger for å kunne bygge en kultur for tenkning i klasserommet. Bruk indikatorene i starten av hver oppgave til å finne ut hvilke oppgaver som egner seg for dine elever. Husk at disse indikatorene kun er veiledende, og du må være realistisk og tenke gjennom hvor du og elevene dine befinner dere på reisen mot et tenkende klasserom. Husk også at klassen ikke er ei homogen elevgruppe med de samme interessene, samme nysgjerrighet og samme forutsetninger. Hvis du er i tvil, begynner du enkelt og lar klassen sett under ett vise deg hva de er i stand til og innstilt på. Når du har gjort fire til seks ikke-læreplanbaserte oppgaver sammen med elevene, går du videre til del 3.

Hvis du allerede har et tenkende klasserom, kan du likevel ha glede av del 2 – men ikke akkurat nå. Den kan likevel være nyttig i begynnelsen av skoleåret når du skal innarbeide en kultur for tenkning på nytt, eller når dine allerede tenkende elever kommer tilbake fra en lengre pause og igjen skal fordype seg i en tenkende kultur. Men for øyeblikket er det kanskje best å gå videre til del 3.

Hvis du allerede har en kultur for tenkning, eller ganske nylig har etablert en slik kultur, og vil utnytte den til å jobbe med kompetansemålene i læreplanen, går du til del 3. Som i del 2 kan de innledende indikatorene brukes til å finne oppgaverekker skåret i tynne skiver som egner seg for dine elever. Det er 30 oppgaver fordelt på seks trinn, det vil si at selv om du helt sikkert finner læreplanbaserte oppgaver skåret i tynne skiver som kan brukes i din undervisning, er det ikke i nærheten av mange nok her til å dekke undervisningen for hele skoleåret, men nettopp det er et poeng. Disse oppgavene er ment som eksempler som du kan ta utgangspunkt i når du utformer dine egne oppgaver. Det er dette som er hensikten med denne delen av boka. Men før du går til del 4, anbefaler vi at du ser nærmere på de 30 rekkene med læreplanbaserte tenkeoppgaver. Disse er bygd opp på en måte som gjør det enklere å forstå meningen med del 4. Vi er faktisk overbevist om at hvis du studerer de 30 læreplanbaserte oppgavene og måten de er bygd opp på, vil du kunne utarbeide dine egne læreplanbaserte oppgaverekker uten å lene deg for mye på del 4.

Når du har sett på alle de læreplanbaserte oppgaverekkene, går du til del 4 for nyttige tips og ressurser for å komme i gang med å utarbeide dine egne læreplanbaserte oppgaverekker. Du vil oppdage at det egentlig ikke er så vanskelig som du trodde, og raskt innse at du har det du trenger av kunnskap og ferdigheter for å lede ditt tenkende klasserom gjennom kompetansemålene for et helt skoleår.

Underveis skal du nyte reisen og arbeidet med å bygge, opprettholde og høste av ditt eget tenkende klasserom. Det vil gi læreren i deg en ny giv, og du vil glede deg over å se elevene tenke, finne mening og lære.

Peter Liljedahl og Maegan Giroux

Flere ressurser kan lastes ned fra nettsiden

https://companion.corwin.com/courses/BTCK5Tasks.









Del 1
Praksiser i tenkende klasserom: repetisjon og nytt stoff

«Gitt de enorme problemene vi står overfor, ivrer jeg særlig for at lærerne skal iverksette ideene og teknikkene som bygger tenkende klasserom. Hva er vel viktigere og mer presserende enn å lære elevene å tenke?»

– Tracy Johnston Zager, forfatter av Becoming the Math Teacher You Wish You’d Had: Ideas and Strategies from Vibrant Classrooms

Da grunnboka Å bygge tenkende klasserom i matematikk (heretter kalt grunnboka eller grunnboka om tenkende klasserom) kom ut, la den fram resultatene av 15 års forskning med over 400 lærere og tusenvis av mikroeksperimenter med hva som fungerer i fysiske klasserom for å få elevene til å tenke. Men denne utgivelsen markerte ikke punktum. Forskningen fortsatte. I denne delen av boka oppsummerer vi noen resultater av den opprinnelige forskningen samt en del resultater av nyere forskning, for å oppdatere våre lesere på praksiser som er relevante for del 2 og 3 i denne boka.

Som vi var inne på i innledningen, rommer denne oppsummeringen både mindre enn og mer enn detaljene i grunnboka. Den rommer mindre enn fordi dette til en viss grad er en oppsummering. Vi tar for oss bare åtte av de 14 praksisene i tenkende klasserom, og vi går ikke like detaljert inn på dem som i grunnboka. Vi kommer ikke inn på de ofte stilte spørsmålene (OSS) som står i grunnboka. Så hvis du leser del 1 av denne boka og sitter igjen med spørsmål eller tenker «joda, men …», vil vi sterkt anbefale å lese, eventuelt lese på nytt, de aktuelle kapitlene i grunnboka om tenkende klasserom.

Samtidig rommer denne oppsummeringen mer enn grunnboka i den forstand at den legger fram spennende ny forskning på forankring (kapittel 10 i grunnboka), meningsfulle notater (kapittel 11 i grunnboka) og sjekk-forståelsen-oppgaver (kapittel 7 i grunnboka). Noen av forskningsresultatene er relevante både for ikke-læreplanbaserte oppgaver (del 2 i denne boka) og læreplanbaserte oppgaver (del 3 av denne boka). Andre er relevante kun for læreplanbaserte oppgaver. Men disse nye forskningsresultatene er basert på de samme fundamentale erkjennelsene som vi presenterte i grunnboka om tenkende klasserom, og de samme ofte stilte spørsmålene (OSS) er like relevante. Så hvis du leser om disse nye forskningsresultatene og tenker «joda, men …», vil vi igjen anbefale deg å lese, eventuelt lese på nytt, de aktuelle kapitlene i grunnboka.

Med dette i mente får du her et oppsett for en undervisningstime og en oppsummering av de åtte praksisene i tenkende klasserom som er mest relevante for denne boka, som dreier seg om oppgaver:


	Hva slags oppgaver skal vi bruke? (kapittel 1 i grunnboka)


	Hvordan, når og hvor gir vi oppgaver? (kapittel 6 i grunnboka)


	Hvordan utvikle og utnytte elevenes selvstendighet? (kapittel 8 i grunnboka)


	Hvordan bruke tips og fordypningsoppgaver til å holde flyten? (kapittel 9 i grunnboka)


	Hvordan forankre oppgaven(e)? (kapittel 10 i grunnboka)


	Hvordan få elevene til å ta meningsfulle notater? (kapittel 11 i grunnboka)


	Hvordan bruke sjekk-forståelsen-oppgaver? (kapittel 7 i grunnboka)


	Hvordan bruke oppgaver som ramme for å øke elevenes kompetanser? (kapittel 12 i grunnboka)


	Hvordan er en undervisningstime i et tenkende klasserom? (kapittel 15 i grunnboka)




I denne lista mangler oppsummeringer av grunnbokas kapittel 2 (hvordan vi setter sammen grupper –synlig tilfeldige grupper, ofte) og kapittel 3 (hvor elevene arbeider – vertikale, slettbare flater). I denne boka regner vi det som opplest og vedtatt at synlig tilfeldige grupper bør brukes i alle timer, og at elevene bør jobbe på vertikale, slettbare flater. Disse praksisene er uforandret. De er grunnsteiner i tenkende klasserom, og alle andre praksiser bygger videre på fundamentet som de forankrer. Hvis du ikke kjenner til disse praksisene, anbefaler vi at du leser gjennom, eventuelt leser på nytt, kapittel 2 og 3 i grunnboka om tenkende klasserom.

Det samme gjelder kapittel 4 i grunnboka (hvordan vi innreder klasserommet: ikke frontvendt) og kapittel 5 (hvordan vi svarer på spørsmål: bare svare på fortsett-å-tenke-spørsmål). Som med tilfeldige grupper og vertikale flater er disse praksisene avgjørende for å bygge og opprettholde et tenkende klasserom, og må dermed følges. Elevene hører ikke på hva vi sier. De hører på hva vi gjør. Henger vi oss opp i estetikk i form av et pinlig ryddig klasserom, forteller vi elevene at perfeksjon er det som teller. Men tenkningen er ikke perfekt eller fullkommen. Tenkningen er full av feil og gale veivalg. Og den er rotete. Et klasserom som ikke vender forover, forteller elevene at dette er greit. Det samme gjelder ditt møte med tett-på- og slutt-å-tenke-spørsmål fra elevene – det at du ikke svarer på slike spørsmål, signaliserer at du har tillit til dem, og er overbevist om at de klarer å finne svaret selv, alle sammen. Elevene hører på hva vi gjør. Prinsippene i kapittel 4 og 5 kan ikke unnværes. Hvis du har flere spørsmål om disse praksisene, anbefaler vi at du leser, eventuelt leser på nytt, kapittel 4 og 5 i grunnboka.

Vi har heller ikke tatt med oppsummeringer av kapittel 13 og 14 om henholdsvis formativ og karakterbasert vurdering av faglig innhold. Som med de øvrige kapitlene er dette viktige praksiser som ikke kan unnværes. Men de er annerledes. I motsetning til de andre praksisene i grunnboka om tenkende klasserom er det langt flere institusjonelle begrensninger forbundet med formativ og karakterbasert vurdering. Din måte å vurdere på kan være diktert av eksterne krefter. Slike krefter påvirker ikke hvordan du danner grupper eller svarer på spørsmål. Vurdering er dessuten en praksis som finner sted på avdelingsnivå. De andre praksisene i grunnboka finner sted innenfor enkeltstående undervisningstimer. Det vil ikke si at det ikke foregår vurdering innenfor rammen av en undervisningstime, men det skjer ikke i alle undervisningstimer. Denne boka dreier seg om undervisningstimen, og vi har derfor utelatt temaet vurdering av faglig innhold. Når det er sagt, bruker vi repetisjon og evalueringsskjema for vurdering og utvikling av elevenes atferd (grunnboka kapittel 12). I motsetning til faglig innhold er atferd noe som kan vurderes i alle undervisningstimer.

Nå som vi har drøftet det som ikke er med i denne boka, følger en oppsummering av de åtte praksisene og et oppsett for undervisningstimer som er spesielt relevante for bruken av oppgaver – på undervisningstimenivå. Vær klar over at oppsummeringene også rommer noen avgjørende nyvinninger, oppdateringer og nyanseringer av de ulike praksisene som det er viktig å ta hensyn til når elevene settes i gang med å tenke på matematikk ved bruk av både oppgaver som er læreplanbaserte, og oppgaver som ikke er det. Til slutt i hvert lille kapittel får du også svar på ofte stilte spørsmål (OSS) fra pedagoger samt noen spørsmål å tygge på.








Kapittel 1
Hva slags oppgaver skal vi bruke?

Hvis vi vil at elevene skal tenke, må vi gi dem noe å tenke på. Og dette noe er en oppgave. Det kan virke innlysende – kanskje litt for innlysende. Men denne innlysende erkjennelsen har også et islett av ironi. De siste tretti årene har vi sett et enormt engasjement rundt det å utarbeide og finne ideelle oppgaver. Mye av dette engasjementet bunner i en forestilling om at den gode oppgaven vil løse alle problemer i matematikkopplæringen – at det vi mangler, er gode oppgaver. Det er en besnærende tanke. Kanskje husker du fra grunnboka om tenkende klasserom at Peters første møte med Jane faktisk dreide seg om nettopp dette – gode oppgaver. Jane ville introdusere problemløsing for elevene sine og trodde at alt hun trengte, var gode oppgaver. Peters respons var å gi henne gode oppgaver. De katastrofale undervisningstimene som fulgte, viste at gode oppgaver ikke er nok for å få elevene til å tenke – vi trenger også andre ting, og grunnboka om tenkende klasserom og resten av del 1 i denne boka dreier seg nettopp om hva disse andre tingene er. Men vi trenger fortsatt gode oppgaver. Selv om en god oppgave ikke er nok i seg selv, er den likevel en forutsetning for å bygge et tenkende klasserom. La oss se nærmere på tre elementer i en god tenkeoppgave og hva som kan gjøre at den fungerer bedre:


	trekk ved en god tenkeoppgave


	konkretiseringsmateriell til hjelp ved tenkeoppgaver


	bruk av teknologi til tenkeoppgaver





Trekk ved en god tenkeoppgave

Så hva er en god oppgave? Det viser seg å være tre konkrete kvaliteter som gjør en matematikkoppgave til en god tenkeoppgave:


	Den har lav inngangsterskel.


	Den har stor takhøyde.


	Den representerer noe nytt.




Også dette kan virke innlysende, men det er noe ved disse trekkene som det er viktig å forstå. For det første har en god oppgave lav inngangsterskel (Papert, 1981) – et punkt hvor det er mulig for alle elever å starte. Dette er utrolig viktig. Og hvorfor det? Alle steder der vi har jobbet i de siste årene, har man hatt et overordnet mål om å sikre likeverd i og på tvers av skole og utdanning. Men hva betyr det egentlig? Hvordan påvirker det lærernes praksis i hverdagen? Når vi snakker med lærere om dette, har de problemer med å sette ord på hva det er meningen at de skal gjøre annerledes i klasserommet, og ofte lander de på formuleringer som «gjøre ting rettferdige», «inkludering» og «dette er viktig». Og det er viktig.

De har problemer med å formulere dette fordi likeverd både er et mål og et resultat – men det daglige arbeidet for å oppnå resultatet likeverd handler om å gi tilgang. Likeverd er det vi vil oppnå. Og én av måtene å oppnå det på, er ved å gi tilgang. Dette er mye enklere for lærerne å tenke på når de skal planlegge og gjennomføre den daglige undervisningen. «Hvordan kan jeg gi elevene tilgang til oppgaven?» er et spørsmål lærere kan svare på. Og derfor må gode oppgaver ha lav inngangsterskel. Det gir tilgang. Har de ikke det, vil noen av elevene i klasserommet bli utestengt – det vil gjøre matematikken utilgjengelig. Og undergrave målet om likeverd.

Lav inngangsterskel betyr ikke at oppgaven skal være banal. Det andre trekket ved en god oppgave er at den har stor takhøyde (Papert, 1981) – som i denne sammenhengen vil si at oppgaven utfordrer alle elevene på et punkt. Når og hvor dette skjer, avhenger av eleven, erfaring og forkunnskaper, men alle må på et eller annet punkt i oppgaven utfordres på et vis. Det er når vi utfordres, at vi virkelig må bruke tankene. Det er øyeblikkene hvor vi står fast, som får oss til å tenke.

Det er en sterk sammenheng mellom tenkningen som foregår når vi står fast, og ideen om produktivt strev (SanGiovanni, Katt & Dykema, 2020), som løselig definert vil si viljen til å tåle utfordringer og prøve videre når det stopper opp. Arbeidet med tenkende klasserom har vist at produktivt strev er mer av en tilstand enn et karaktertrekk. Noen elever er helt klart mer utholdende enn andre, men selv den mest utholdende gir opp når omstendighetene er feil, og den mest sårbare holder ut når omstendighetene er riktige. Hva er riktige omstendigheter? Hvis eleven utfordres umiddelbart etter å ha lyktes, er det mer sannsynlig at han eller hun vil gli over i produktivt strev – ikke gi seg, holde ut og lykkes til slutt. Hvis eleven utfordres uten først å ha lyktes – eller verre, rett etter å ha mislyktes – er det mer sannsynlig at hun gir opp. Tidlig mestring er nøkkelen til utholdenhet og produktivt strev på sikt.

Dette bekrefter igjen hvor viktig det er at en god tenkeoppgave har både lav inngangsterskel og stor takhøyde. Lav inngangsterskel sikrer ikke bare tilgang, men åpner også for tidlig mestring. Og stor takhøyde legger til rette for produktivt strev.

Den tredje kvaliteten ved en god tenkeoppgave er at den representerer noe nytt – den må være noe elevene ikke har sett før. Det er fordi å tenke er det vi gjør når vi ikke vet hva vi skal gjøre. Hvis vi vet hva vi skal gjøre, gjør vi det bare – vi imiterer. Men når oppgaven representerer noe nytt, kan ikke elevene imitere. Dermed vil de også på et eller annet punkt og en eller annen måte gå seg fast. Og det er da de begynner å tenke. De prøver, får det ikke til, prøver igjen. Så løsner det, og de kommer videre. Når det skjer, lærer de. De lærer om matematikk, de lærer om seg selv, og de lærer å tenke. Underveis lærer de også at det ikke er en dårlig ting å stå fast – det er bare sånn det er med matematikk.


Lærer: Hvordan går det?

Elev: Vi står fast.

Lærer: Hva skjer da?

Elev: Vi prøver å komme videre.



Det vil ikke si at alt dette – lav inngangsterskel, stor takhøyde og nytt innhold – må legges inn i én stor, omfattende oppgave. De fleste gode tenkeoppgaver består som regel heller av rekker med mindre oppgaver som blir gradvis vanskeligere. Denne progresjonen gjør det mulig å både ha lav inngangsterskel og stor takhøyde og tilføre noe nytt, selv om den første oppgaven er kjent for elevene. Dette skal vi komme nærmere inn på i kapittel 4, og det er også utgangspunkt for alle de ikke-læreplanbaserte og læreplanbaserte tenkeoppgavene i henholdsvis del 2 og del 3 i denne boka.

Fordi vi underviser i så mange forskjellige typer klasserom, må selv de beste oppgavene suppleres med fordypningsoppgaver. Se for eksempel på følgende oppgave for elever på tredje trinn – en oppgave med såkalt åpen midt (Kaplinsky, 2019):


Sett inn et tall i hver rute slik at du får et uttrykk med høyest mulig verdi. Bruk tallene fra 1 til 9, men ingen av tallene skal brukes mer enn én gang.

□□ + □□ – □□ =



Dette er en rik læreplanbasert oppgave med lav inngangsterskel og stor takhøyde som sannsynligvis representerer noe nytt for elevene. Noen av dem starter kanskje med prøving og feiling – setter inn tall på måfå for å se om det nye svaret blir høyere eller lavere enn det forrige. Etter hvert finner de kanskje ut at de to første tosifrede tallene må være størst mulig og det tredje minst mulig. Hvis de tenker på de første to tosifrede tallene samlet, og at ett av dem må være noe med 90 og det andre noe med 80, er de godt i gang. Men hvis de tenker på det første tosifrede tallet alene, tenker de kanskje at 98 er beste valg. Her er det uansett mye å tenke på, mange steder å gå seg fast og mange veier videre. Men hva gjør vi med de elevene som lander på svaret 97 + 86 − 12 = 171 eller 96 + 87 − 12 = 171?

Et sentralt prinsipp i et tenkende klasserom er at man aldri blir ferdig. Dette skal vi snakke mer om i del 1. Inntil videre sørger vi for å gi en fordypningsoppgave til elever som blir «ferdige»:


Sett inn et tall i hver rute for å lage et uttrykk med en verdi tilnærmet 50. Bruk tallene 1 til 9 maksimalt én gang hver.

□□ + □□ – □□ =



Det har ikke noe å si hvor god eller original oppgaven er. Alle oppgaver må ha fordypninger – noe som krever at elevene tenker mer, holder ut lenger og anstrenger seg videre. Og det gjør de. Når de lykkes med den første oppgaven, er det mer sannsynlig at de glir over i en tilstand av produktivt strev med den neste. Og så videre. Derfor er alle oppgavene i denne boka supplert med fordypningsoppgaver.



Konkretiseringsmateriell som støtte ved tenkeoppgaver

En annen side ved gode tenkeoppgaver som kan være verd å utforske, er at de kan bringes til liv ved bruk av konkretiseringsmateriell. Konkretiseringsmateriell er helt sentralt i undervisning og læring i matematikk.


Resultatene viser kort og godt at elevene kan ha stor nytte av konkretiseringsmateriell der læreren interagerer med elevene over tid, og hjelper dem med å skjønne sammenhengen mellom objektet, symbolet og den matematiske ideen de begge representerer. (National Research Council, 2001, s. 354)



Dette gjelder særlig første til sjette trinn. Og det gjelder ikke minst i tenkende klasserom, som bør ha like mye konkretiseringsmateriell som alle andre klasserom hvor det undervises i matematikk. I et tenkende klasserom er det faktisk iblant slik at vi ikke kan skille mellom tenkeoppgavene vi bruker, og konkretiseringsmateriellet. Uansett hvilket konkretiseringsmateriell vi bruker – tierrammer, tellebrikker, multikuber, centikuber, base 10, Cuisenaire-staver, brøksirkler og geometiske figurer – støtter det opp under elevenes tidlige forståelse av tall, mengde og form. Ved tenkeoppgaver har konkretiseringsmateriell tre klare funksjoner:


	Elevene tenker på konkretiseringsmateriellet.


	Elevene tenker med konkretiseringsmateriellet.


	Elevene bruker konkretiseringsmateriellet til å vise hvordan de tenker.




Noen ganger tar oppgavene våre utgangspunkt i konkretiseringsmateriell. Tenk deg for eksempel geometriske figurer (se figur 1.1) og følgende oppgaver:


[image: ]
Figur 1.1 Geometriske figurer. Kilde: Teacher Created Resources


Disse tre oppgavene tar utgangspunkt i selve konkretiseringsmateriellet – de handler om å tenke på materiellet. Merk at i denne oppgaven utnyttes både fargen på hver enkelt figur (slik de vanligvis er laget), navnet på figuren og verdien av hver enkelt figur. Fargen nevnes bevisst i tillegg til navnet på figuren for å senke inngangsterskelen slik at alle elevene får tilgang til oppgaven selv om de ikke har lært den matematiske terminologien, samtidig som det er en måte å introdusere ny terminologi på.

Elevene kan også bruke konkretiseringsmateriell til å løse oppgaver. De kan for eksempel bruke base 10-sett (se figur 1.2) til å løse oppgaver som denne:


[image: ]
Figur 1.2 Base 10. Kilde: EdxEducation


I slike oppgaver kan elevene bruke base 10-materiellet til å omgruppere enere til tiere og tiere til hundrer – de tenker med konkretiseringsmateriellet.

En helt bestemt måte å tenke med konkretiseringsmateriell på er når elevene bruker det til å se hva de skal gjøre i oppgaven. Kuber (se figur 1.3) er for eksempel en god tilnærming for å hjelpe elevene med å se problemet med den malte kuben.

Hvis elevene har tilgang til kuber, kan de bygge figuren med 3 · 3 · 3 småkuber for lettere å se hva spørsmålet går ut på. Det at de kan ta kuben på 3 · 3 · 3 fra hverandre, gjør det lettere å tenke på hva oppgaven går ut på – de tenker med konkretiseringsmateriellet.


[image: ]
Figur 1.3 Malt kube


Den tredje måten konkretiseringsmateriell brukes på i oppgaver, er til å hjelpe elevene med å vise og formidle hvordan de tenker. Oppgaveløsing i gruppe krever enormt mye kommunikasjon, forhandlinger og utholdenhet. Det kan være vanskelig for elevene å gjøre seg forstått kun med ord, og da kan konkretiseringsmateriell være nyttig å ha. Hvis en elev for eksempel har problemer med å forklare hvorfor ledd 49 i uttrykket ABCABCABC… må være A, kan eleven bruke røde (A), blå (B) og grønne (C) centikuber til å legge ut rekka RBGRBGRBGRBG. Med disse tolv kubene kan eleven vise at den tolvte kuben er grønn, og det er også kube 24, kube 36 og kube 48. Altså er kube 49 rød. I dette tilfellet bruker eleven ikke konkretiseringsmateriellet til å tenke med – eleven er ferdig tenkt. Eleven bruker snarere materiellet til å hjelpe de andre i gruppa til å forstå det som forsøkes formidlet – eleven hjelper altså de andre i gruppa med å tenke med konkretiseringsmateriellet.

Uansett hvordan det brukes, er det viktig at elevene har eksplisitt eller implisitt tilgang til konkretiseringsmateriellet. Eksplisitt tilgang er når du som lærer bestemmer at de skal bruke materiellet, kanskje til og med på en bestemt måte. Eksplisitt tilgang til konkretiseringsmateriell er nødvendig når elevene løser oppgaver som krever at de tenker på materiellet – som i oppgavene lenger opp med base 10-materiell. Implisitt tilgang innebærer som regel at elevene har tilgang til flere forskjellige typer konkretiseringsmateriell som de kan bruke ved behov. Elever som ønsker å bruke konkretiseringsmateriell for å vise hvordan de tenker – som i oppgaven med ABC-mønsteret lenger opp – velger selv materiell, og går og henter det de trenger. Når de skal tenke med konkretiseringsmateriell – som i eksempelet med den malte kuben – kan elevene ha enten eksplisitt eller implisitt tilgang til materiell.

Uansett hva hensikten med å bruke konkretiseringsmateriellet er, må man huske på at denne typen materiell bare er én form for matematisk representasjon – én av fem representasjoner, ifølge Lesh’ overføringsmodell (Lesh et al., 2003):


	konkreter


	bilder


	skriftlige symboler


	verbale symboler


	hverdagssituasjoner




Det som er viktig, er at elevene lærer seg å overføre mellom disse forskjellige representasjonene. Et av de beste grepene for å sikre overføring mellom disse fem formene for matematisk representasjon, er å sørge for at de gjør mer enn én ting om gangen. Det vil si at mens de jobber med konkretiseringsmateriell, må vi også sørge for at de snakker og tegner og skriver. En tenkeoppgave gir elevene noe å snakke om, og synlig tilfeldige grupper gir elevene noen å snakke med. Men hva er det beste arbeidsområdet når elevene skal bruke konkretiseringsmateriell? Tradisjonelt har denne typen arbeid, som det meste av elevarbeid, foregått med elevene sittende ved pultene sine. Grunnboka om bygging av tenkende klasserom viste at det er mye bedre å jobbe på vertikale, slettbare flater, og det viser seg å stemme også ved bruk av konkretiseringsmateriell. Dette lar seg enklest gjøre ved å få gruppene til å jobbe med materiellet på gulvet eller en stol rett ved siden av en vertikal, slettbar flate (se figur 1.5), på en pult eller et bord som trekkes bort til en vertikal, slettbar flate (se figur 1.6), eller på en list eller ei hylle ved eller på den vertikale, slettbare flaten (se figur 1.7). Konkretiseringsmateriellet gir elevene modeller å tenke på og tenke og kommunisere med, mens den vertikale, slettbare flaten er et arbeidsområde som har vist seg å skape mer engasjement, entusiasme, utholdenhet, kunnskapsmobilisering, tid brukt på oppgaven – og tenkning. Til sammen gjør dette at elevene lærer å overføre mellom de ulike formene for representasjon. 


[image: ]
Figur 1.4 Konkretisering på gulvet. Foto: Maegan Giroux, 2023



[image: ]
Figur 1.5 Konkretisering på et bord. Foto: Maegan Giroux, 2023



[image: ]
Figur 1.6 Konkretisering på ei hylle. Foto: Maegan Giroux, 2023


Elever på de laveste trinnene (første til tredje) kan også bruke konkretiseringsmateriell og skrive på horisontale, slettbare flater, for eksempel ei tusjtavle liggende på et bord. I den opprinnelige forskningen på tenkende klasserom kom det klart fram at vertikale, slettbare flater var mye bedre enn horisontale, slettbare flater (se kapittel 3 i grunnboka). En av grunnene til dette var at når elevene sitter ned, føler de seg anonyme – og når de føler seg anonyme, har de lettere for å miste engasjementet. Dette viser seg å være en kulturelt innarbeidet reaksjon på det å sitte ned. Det vil si at det er et fenomen som setter seg mer for hvert år elevene har erfart normative klasserom. Det som gjør vertikale, slettbare flater så virksomt, er nettopp det at elevene står oppreist. Den som står, er ikke anonym – og har derfor heller ikke så lett for å miste engasjementet.

Elever i småskolen er ikke sementert i denne kulturen … ennå. Så når de jobber på horisontale, slettbare flater, responderer de også på en annen måte enn elever på videregående som jobber på horisontale, slettbare flater. Det gjør det også lettere å bruke konkretiseringsmateriell og snakke, skrive og tegne i samme område samtidig – og det gjør det igjen lettere for elevene å overføre mellom de forskjellige formene for matematisk representasjon. Vi anbefaler å bruke horisontale, slettbare flater bare blant elever i småskolen. Også elever på mellomtrinnet vil miste engasjementet hvis de får anledning til å sitte mens de jobber, selv om de jobber på ei slettbar flate.



Bruk av teknologi til tenkeoppgaver

Som med konkretiseringsmateriell bør det være rikelig med teknologiske hjelpemidler i et tenkende klasserom. Og som med konkretiseringsmateriell brukes teknologi stort sett på tre måter i et tenkende klasserom. Enten vi bruker kalkulator, Mathigon, Microbit eller Bee bot, bruker elevene teknologi som verktøy for:


	utregning


	utforsking


	programmering




Det første går ut på at elevene bruker teknologi til å kalkulere resultatet av matematiske uttrykk, plotte inn data eller måle geometriske figurer – alt i den hensikt å beregne noe. Vi fant at til oppgaver som krever beregning, holder det med ett verktøy – fortrinnsvis håndholdt – per gruppe. Det gir samarbeid, slik også én tusj per vertikale, slettbare flate gir samarbeid. Hvis alle hadde sin egen tusj og/eller sitt eget verktøy, ville elevene bevege seg vekk fra hverandre i stedet for å søke sammen. Vi fant også at alt som legges inn i verktøyet, og alt som kommer ut av det, må noteres på den vertikale, slettbare flaten. Det er to grunner til dette. For det første taster elevene ofte feil på verktøyet. Når de noterer ned det de taster inn, sammen med resultatet fra verktøyet, er det lettere å oppdage feilen som er tastet inn. For det andre kan den som skal håndtere verktøyet, falle ut av gruppa og bare taste i vei på egen hånd. Når gruppa sammen skal bestemme hva som skal tastes inn, blir teknologien et felles verktøy heller enn et verktøy som brukes av bare én person.

Teknologi kan også være et verktøy for utforsking. Elevene kan for eksempel utforske hva som skjer med:


	resten når du øker dividenden


	arealet i trekanten når du flytter et av hjørnene til andre steder i et rutenett


	gjennomsnittet av fire tall når du øker ett av tallene




Alle disse aktivitetene forutsetter at elevene jobber sirkulært med å observere, gjette og teste, og via teknologi får både resultater å tenke på og verktøy til å teste ut hypoteser med. I likhet med teknologi som brukes til utregninger, fungerer dette best når det kun er ett verktøy per gruppe. Og selv om det skjer for mye til å kunne skrive ned alt de gjør på den vertikale, slettbare flaten, fungerer det best hvis de i hvert fall noterer ned hypotesene sine og resultatene av dem. Når de har fått en del datapunkter på den vertikale, slettbare flaten, kan de etter hvert se at det danner seg mønster.

Endelig kan teknologi brukes til programmering. Når elevene forteller en skilpadde hvor den skal gå, programmerer en robot, styrer en programmerbar bil eller skriver en programmeringskode for å få en datamaskin til å utføre en eller annen oppgave, kan man ikke skille mellom teknologien og oppgaven – de tenker på teknologien. Koding er i seg selv utforskende. Det er slik vi lærer ny funksjonalitet og slik vi feilsøker programmering, og begge deler skjer ved å notere ned det vi legger inn og henter ut. Forskjellen på programmering og den beskrevne utforskingen er at utforsking ofte er begrenset til én eller to variabler, mens programmering er mer omfattende og krever at elevene setter sammen flere rutiner. Den andre forskjellen er at programmering sjelden skjer på en håndholdt enhet, men på en datamaskin, og dermed er det også vanskelig å bare bruke en vertikal, slettbar flate. Vi fant at det som fungerte best ved programmering, var å la elevene jobbe to og to, med tilgang til både en vertikal, slettbar flate og en pult eller et bord der de kan sitte, og kun ha ett verktøy per gruppe. Vertikale, slettbare flater kan brukes til å planlegge programmeringskoden og notere ned noen av funnene mens elevene utforsker.

Glem ikke at teknologi i likhet med konkretiseringsmateriell ikke i seg selv gjør en oppgave god. En dårlig oppgave med konkretiseringsmateriell er fortsatt en dårlig oppgave. De hjelper heller ikke med aldri så gode animasjoner, aldri så mange stjerner i margen – teknologi i seg selv kan ikke gjøre en dårlig oppgave god. For at en oppgave skal være god, må den fortsatt ha lav inngangsterskel, stor takhøyde og representere noe nytt. I kapittel 4 ser vi på hvordan dette kan oppnås ved bruk av rekker med oppgaver.



OSS

Spørsmål: Hva er forskjellen på en rik oppgave og en ikke-læreplanbasert oppgave?

Svar: En rik oppgave er alle oppgaver der eleven må bruke et bredt spekter av matematisk kunnskap og sette sammen denne kunnskapen på forskjellige måter for å løse en oppgave. Hvis noe i dette kunnskapsspekteret viser seg å ligge inn under kompetansemålene for dine elever, kan den rike oppgaven også regnes som en læreplanbasert oppgave – men bare for de elevene som tilfeldigvis bruker denne læreplanbaserte kompetansen. For elever som ikke gjør det, er denne rike oppgaven ikke læreplanbasert.

Likhetene mellom rike oppgaver og oppgaver som ikke er læreplanbaserte, ligger ikke i hva de er, men mer i hva de gjør – og det begge disse typene oppgaver er gode til, er å engasjere. Bare tenk på oppgaven med åpen midt fra tidligere i dette kapittelet:


Sett inn et tall i hver rute slik at du får et uttrykk med høyest mulig verdi. Bruk tallene fra 1 til 9, men ingen av tallene skal brukes mer enn én gang.

□□ + □□ – □□ =



For en elev på andre trinn som skal lære å addere og subtrahere tosifrede tall, er dette en læreplanbasert oppgave. For alle andre er dette ikke en læreplanbasert oppgave. Det er likevel en rik oppgave som vil kunne utløse mange forskjellige måter å tenke rundt og representere tall på, utføre addisjon og subtraksjon på, og hva det vil si å omgruppere og dekomponere tall bestående av mange sifre. Og for de fleste er det en svært engasjerende oppgave som kan brukes i starten når du bygger et tenkende klasserom.

Spørsmål: Er alle typer konkretiseringsmateriell bra?

Svar: Konkretiseringsmateriell i og for seg er uvirksomt. Det er verken bra eller dårlig. Det som gjør konkretiseringsmateriell bra eller dårlig, er måten det brukes på, og til hva. Konkretiseringsmateriell er i og for seg en modell for å skape kontakt mellom konkrete og abstrakte måter å lære på. Konkretiseringsmateriell som kan brukes til å gjøre dette på en god måte, er bra materiell i denne sammenhengen og for dette formålet. Ispinner og gummistrikk er for eksempel supert konkretiseringsmateriell for å hjelpe elevene med å forstå hvordan man omgrupperer og dekomponerer ved addisjon eller subtraksjon med tosifrede tall. Du ville ikke fått samme resultat i like stor grad med geometriske figurer.

Spørsmål: Dere bruker ordet verktøy når dere snakker om teknologi, men ikke når dere snakker om konkretiseringsmateriell. Hvorfor det?

Svar: For oss er et verktøy noe du alltid bruker for å gjøre en oppgave. Man bruker alltid en hammer for å slå inn en spiker, og man bruker alltid en kalkulator til regneoppgaver (aritmetikk) med veldig store eller veldig små tall. En kalkulator er et verktøy – du bruker den alltid. Konkretiseringsmateriell er modeller. En modell er nyttig for elevene når de skal komme seg fra A til B, men etter hvert vil de ikke lenger trenge dem. Tenk for eksempel på ispinner og gummistrikk. De er supre modeller for hvordan det fungerer med plassverdi. Men etter hvert vil eleven gå videre fra denne modellen til andre modeller for addisjon og subtraksjon. Verktøy holder vi på. Modeller legger vi fra oss etter hvert som vi lærer å tenke mer abstrakt.

Spørsmål: Hvis noen i ei gruppe bruker manipuleringsmateriell på gulvet eller pulten, og en av de andre står ved tavla, vil det ikke da bli sprik i gruppa?

Svar: Jo – men bare hvis de ikke kommuniserer med hverandre. Det samme gjelder grupper som har bare én tusj – én av elevene er opptatt med å skrive, de to andre er det ikke. Det at én av dem skriver mens de andre jobber med konkretisering, kan føre til virkelig gode multi- og intra-representative samtaler. Men slik anbefalingen er med den ene tusjen, bør man ofte bytte roller i gruppa.

Spørsmål: Jeg liker ikke å bruke konkretiseringsmateriell, for elevene leker bare med det i stedet for å bruke det slik jeg vil. Det samme gjelder teknologi. Hvordan kan jeg unngå det?

Svar: Ikke unngå det. Å prøve å få barn til ikke å leke er like umulig som å koste vekk havet. Når du gir elevene et nytt konkretiseringsmateriell eller ny teknologi, må du la dem få 20 minutter til å rase fra seg. De trenger å leke. La dem gjøre det. De gjør det uansett. Men du kan utnytte leken til din fordel. Når du lar dem leke, blir de samtidig kjent med konkretiseringsmateriellet og/eller teknologien.

Spørsmål: Dere snakker om å bruke konkretiseringsmateriell som noe de kan tenke med. Eksempelet dere ga, var å bruke klosser for å hjelpe elevene med å tenke på problemet med den malte kuben. Ville de ikke tenkt mer hvis vi ikke ga dem noe konkretiseringsmateriell?

Svar: Elevene tenker selv om de bruker konkretiseringsmateriell. Men det de gjør, er å visualisere. Visualisering er det vi gjør når vi ikke har visuelle hjelpemidler. Hvis vi har visuelle hjelpemidler, visualiserer vi som regel ikke. Så hvis den typen tenkning du vil ha hos elevene, er visualisering, gir du dem ikke visuelle hjelpemidler – verken konkretiseringsmateriell eller teknologi. La det være klart: Vi sier ikke at man ikke skal bruke visuelle hjelpemidler. Bruk dem. Og bruk dem ofte. Men vær klar over at hvis du vil utvikle elevenes visualiseringsevne, må du iblant holde igjen de visuelle hjelpemidlene.

Alternativt, for eksempel i oppgaven med den malte kuben, viser vi elevene en kube på 3 · 3 · 3. Vi bruker den til å forklare oppgaven. Så legger vi den vekk. Når elevene deretter jobber med oppgaven på tusjtavler, tar vi kuben med på runden og lar gruppene bruke den til å forklare hvordan de tenker. Så tar vi den med videre. Og hvis ei av gruppene virkelig strever med å visualisere, lar vi dem ha kuben en stund. Slik bruker vi det visuelle hjelpemiddelet til å støtte opp om visualisering heller enn å erstatte visualisering.



Spørsmål for refleksjon


	Hva i dette kapittelet føles umiddelbart riktig?


	Hva i dette kapittelet utfordrer deg?


	Tenk på en oppgave du har brukt i det siste som virkelig fikk elevene til å tenke. Reflekter over oppgaven i lys av noe av det du har lært i dette kapittelet. Hva var det som gjorde denne oppgaven god?


	I dette kapittelet har du lært om ulike formål med konkretiseringsmateriell. Tenk på sist gang du brukte konkretiseringsmateriell i klasserommet. Hva var formålet?


	I dette kapittelet har du også lært om tre ting man kan bruke teknologisk verktøy til. Tenk på sist gang du brukte teknologi i klasserommet. Hva brukte dere den til?


	Tenk på en oppgave som du tror kan bli bedre hvis du bruker konkretiseringsmateriell og/eller teknologi. Hva er det ved denne oppgaven som gjør at den vil bli bedre med konkretiseringsmateriell og/eller teknologi?


	Tenk så på en oppgave som ikke vil bli bedre hvis du bruker konkretiseringsmateriell og/eller teknologi. Hva er det ved denne oppgaven som gjør at den ikke vil bli bedre med konkretiseringsmateriell og/eller teknologi?

OPPGAVE 1: SNURRIGE SEKSKANTER

Oppgave

Skrivinn tallene 1,1, 2, 2, 3, 3 i 6 sammensatte sekskanter slik at ingen sekskanter
med samme tall er borti hverandre.

Trinn: 1-2

Potensielt faglig innhold: manstergjenkjenning, telling, skriving av tall

Utholdenhetsskala: it

Utholdenhetsniva

Makrotiltak: bruke tips og fordypningsoppgaver til & opprettholde flyt, forankre
fra bunnen av

Kompetanse: se etter magnstre

oPPLAVE 21:o ST)ERNE,
(T)JERNE, MANE

Oppgave

| denne oppgaven skal elevene fortsette og fullfere gjentakende manster.

Innhold: gjenkjenne og fullfere et gjentakende manster
Kompetanser: samarbeid, kommunikasjon, vilje til & ta risiko
Sett for: enkelt, gjentakende AB-mgnster

For du introduserer: Skriv ut de nedlastbare bildene pa papirlapper som du deler
ut til gruppene for & holde dem i flyt.

Hvis den grenne trekanten er verd

5 kroner, hvor mye er da det rade
trapeset verd?

Hvis den gule sekskanten er verd 12
kroner, hvor mye er da det bla paral-
lellogrammet verd?

Hvis det bla parallellogrammet er
verd 8 kroner, hvor mye er da det
rgde trapeset verd?

En kube pa 3- 3-3dyppes i svart maling
og settes til tark. Nar den har terket,
plukker man kuben fra hverandre slik at
man sitter igjen med de 27 opprinnelige
mindre kubene. Hvor mange av disse
mindre kubene har svart maling pa 3
sider, 2 sider, 1 side og O sider?

